Jørgen Buckhøj

Jørgen Buckhøj (10. januar 1935 i Aarhus – 13. april 1994 i København) var en dansk skuespiller og lydbogsindlæser.

Karriere 
Han blev uddannet på Aalborg Teater 1952-1953. Senere fik han engagementer på en række teatre, herunder Aarhus Teater, Det Ny Teater, Aveny Teatret, Scala, Boldhus Teatret og Hvidovre Teater. Han har i teatersammenhæng bl.a. optrådt i Nøddebo Præstegaard, Den kaukasiske kridtcirkel, Frk. Julie, Hr. Puntila, Automobilkirkegården, Bal i den borgerlige, The Boys in the Band og Nonnerne. Han har også medvirket i en række revyer.

På tv så man ham i serien Ka' De li' østers?, men 1978 var nok året, hvor hele landet for alvor lærte Buckhøj at kende, da han optrådte som Mads Andersen-Skjern i Matador. Erik Balling valgte ham til hovedrollen i serien, blandt andet fordi han ønskede en karakter, der som person var helt anderledes end den rolle, han skulle spille.  For de 24 afsnit fik han 240.000 kroner (svarende til 900.000 kroner i 2017) eller 10.000 kroner pr. afsnit.

I 1982-1989 var han direktør for Amagerscenen. I 1992 udgav han erindringsbogen "Fra dreng til Matador". I 1993 indlæste han sin erindringsbog som lydbog for AV-forlaget Den Grimme Ælling. Hans sidste optræden på scenen var i forestillingen "Cyrano" på Gladsaxe Teater. Han afgik ved døden efter en af forestillingerne, inden stykket var taget af plakaten.

Privat 
Jørgen Buckhøj var søn af skuespiller Per Buckhøj og skuespillerinde Henny Lindorff. I 1962 giftede han sig med skuespillerkollegaen Christa Rasmusen (1929-2009).  Parret fik en søn, journalisten Morten Buckhøj.

Han er begravet på Mariebjerg Kirkegård. Efter hans død oprettedes Jørgen Buckhøjs Mindelegat, som bl.a. blev givet til skuespilleren Niels Olsen.

Jørgen Buckhøj døde af nyrekræft som 59-årig i 1994.

Filmografi i udvalg 
Spillefilm

 Adam og Eva (1953) – Adams klassekammerat
 Mod og mandshjerte (1955) – Gæst på danserestaurant
 Gengæld (1955) – hendes søn, Eigil Thomsen
 Bundfald (1957)
 Seksdagesløbet (1958) – rockeren Erik, der opvarter de unge piger
 Soldaterkammerater på vagt (1960) – soldat der siger "Glædelig jul"
 Skibet er ladet med (1960)
 Soldaterkammerater på efterårsmanøvre (1961) – sergent
 Jetpiloter (1961)
 Far til fire med fuld musik (1961)
 Landsbylægen (1961) – fyrmester Bang Jensen
 Sorte Shara (1961)
 Støv for alle pengene (1963) – rundviser på spritfabrikken
 Gudrun (1963)
 Min søsters børn på bryllupsrejse (1967)
 Smukke Arne og Rosa (1967) – judoeksperten Junior
 Historien om Barbara (1967) – Jørgen
 Tænk på et tal (1969) – Kriminalbetjent
 Oktoberdage (1970) – Pastor Nielsen
 Nøglen til Paradis (1970) – Luftkaptajn
 Pas på ryggen, professor (1977) – Anders Gløk-Jensen

Serier

 Ka' De li' østers? (1967) – hushovmester Danielsen
 Huset på Christianshavn (1970-1977) – arkitekt Christensen
 Smuglerne (1970) – toldassistent Holm
 Strandvaskeren (1978) – mand fra varehuset
 Matador (1978-82) – manufakturhandler Mads Andersen-Skjern
 Ret beset (1978) – Jens Jensen
 Gøngehøvdingen (1992) – præst

Udvalgte revyer 

 Nykøbing F. Revyen 1976
 Cirkusrevyen 1981 1987

Radiodrama 
 Genesis eller I stedet for selvmord – 1988

Referencer

Eksterne henvisninger 
Jørgen Buckhøj - Manden bag Mads Skjern,DR dokumentar 2018]
 

Skuespillere fra Danmark
Teaterledere fra Danmark
Personer fra Aarhus
Personer døde af kræft